/B 137r/ Vultum tuum deprecabuntur omnes, Psalmo 44 .

Reverendissimi domini patres et fratres praedilecti.

Scribitur libro 1 De finibus bonorum et malorum ad Brutum: Inanium cupiditatumi nec modus ullus nec finis inveniri potest. Et in eodem libro 3: Nihil in bonis nisi honestum, nihil nisi turpe in malis. Huic alludit sacra scriptura quasi in omnibus suis locis.

Cum igitur scientia divina speculatio theologica sit

vanas cupiditates deiciens potenter,

foedas iniquietates abiciens decenter,

bonas locupletates adiciens ardenter,

veras iocunditates obiciens patenter,

merito vultum eius deprecabuuntur ferventer <omnes>. Nec mirum, quia clara est, quae numquam marcessit, sapientia. Nam cogitare de illa sensus est consummatus, immo concupiscentia sapientiae ipsius deducit ad regnum perpetuum. Si ergo delectamini in sedibus et sceptris, o reges populi, diligite sapientiam, ut in perpetuum regnetis. Diligite lumen sapientiae, omnes, qui praeestis populis. Verba sunt Sapientis capitulo 6 in libro.

Diligite igitur lumen sapientiae5, quia in eius lumine reperietis:

Spectaculum scripturae veritatem instruens, quia clara est, quae numquam marcessit, sapientia6, cum ponit ‛Vultum’.

Signaculum facturae dignitatem referens, quia concupiscentia sapientiae deducit ad regnum perpetuum, quod facit ‛tuum’.

Oraculum culturae caritatem exhibens, quia si delectamini in sedibus et sceptris, diligite sapientiam, quia eam ‛deprecabuntur’.

Compagulum naturae pluralitatem colligens, ideo diligite lumen sapientiae, qui praeestis populis, ‛omnes’.

O sacra divina theologia, vultum tuum deprecabuntur omnes. Nec mirum est, quiaii tua:

veritate pellitur error caecitatis, quia clara es et numquam marcessis, per ‛vultum’,

dignitate gignitur tenor maiestatis, quia deducis ad regnum perpetuum, quod est ‛tuum’,

caritate colitur valor deitatis, quia in sedibus et sceptris omnes gentes te ‛deprecabuntur’,

pluralitate stringitur vigor unitatis, quia qui praesunt populis, diligunt lumen tuum, ‛omnes’.

Merito ergo vultum tuum deprecabuntur omnes. Ratio meo iudicio esse potest, quia tu:

obiectum profers claritatis, verorum dans cognitionem, ‛vultum’ quo clara es,

subiectum infers dignitatis, cunctorum dans subiectionem, ‛tuum’ regnum perpetuum,

amplexum offers caritatis, votorum dans oblationem, ‛deprecabuntur’ in sedibus et sceptris,

profectum confers unitatis, multorum <dans> perfectionem, ‛omnes, qui praesunt populis, diligunt lumen tuum.

Merito ergo de te dixiiii, mihi apparet, propter rationes praesentes: Vultum tuum deprecabuntur omnes gentes. Vultum igitur tuum deprecabuntur omnes, quae fuerunt verba <thematis> vestrae reverentiae etc. In quibus quidem verbis iuxta primam divisionem in Primo Principio factam descripta est nobis sacra scriptura generaliter, immo, ut verius dicam, in libro Sententiarum contenta specialiter quoad eius quattuor causas principaliter. Nam describitur nobis in eis:

Primo formalis declarativa ut imago deitatis in Primo, quia ‛vultum’: Vidi vultum tuum, quasi vultum Dei, Genesis 25.

Secundo causalis effectiva ut origo potestatis in Secundo, quia ‛tuum’: Tuum regnum omnium saeculorum, Psalmo 144.

Tertio materialis subiectiva ut compago caritatis vel unitatis in Tertio, quia ‛deprecabuntur’: Deprecabuntur faciem tuam, Iob 11.

Quarto finalis quietativa ut vorago bonitatis in Quarto, quia ‛omnes’: Illuminabo omnes sperantes in Domino, Ecclesiastici 24.

De Primo, Tertio et Quarto dimissis, dicam praecise de Secundo, ubi dico, quod nobis huius scientiae, immo totius creaturae, descripta est causa causalis effectiva ut origo potestatis, quod notatur, cum dicitur ‛tuum’. Propter quod Psalmus dicebat: Tuum regnum omnium saeculorum, ubi supra. Quod evidenter ostenditur in isto Secundo Sententiarum. Ex cuius scriptura habetur, quod regnum omnium saeculorum huius causae causalis et effectivae proprie suum dicitur. Et hoc:

Primo propter rerum creationem, de qua in distinctione huius libri habetur.

Secundo propter angelorum productionem, de qua a 2 distinctione usque ad 2 exclusive tractatur. /B 137v/

Tertio propter materialium plasmationem, ornationem, distinctionem, de qua a 2 distinctione usque ad 9 plene scribitur.

Quarto propter omnium in esse conservationem, de qua a 19 distinctione usque ad 21 multum dicitur.

Quinto propter deiecti hominis destitutionemiv, de qua <a> 21 distinctione usque ad 30 distinctionem docetur.

Sexto propter hominis damnabiliter infecti punitionem, circa quam intentio Magistri a 30 distinctione usque ad finem libri versatur.

Merito igitur dicere possumus huic causae omnium: Tuum regnum omnium saeculorum. Et licet suum sit regnum, signanter tamen nos sumus populus suus et oves pascuae suae, Psalmo 7, quos ideo fecit Deus, secundum Magistrum in isto Secundo distinctione 22, ut suum bonum quilibet intelligeret, intelligendo amaret ac amando possideret. De qua possessione scribiturv Proverbiorum 24: Gloriam sapientes possidebunt. Cuius gloriae possessionem nobis concedat Iesus, Virginis fructus, Filius Dei, per infinita saecula saeculorum benedictus. Amen.